
ВСЕ ОЩЕ ЛИПСВА НАРЕДБАТА ЗА ИЗПИСВАНЕ НА ЛЕКАРСТВА
На 27 февруари т.г. от името на Национално сдружение на общопрактикуващите лекари в България (НСОПЛБ), официално изпратихме писма до Министерство на здравеопазването – на вниманието на д-р Е. Желев, министър на здравеопазването и до д-р Е. Райнов, зам.-министър, по повод „Наредба за условията и реда за предписване и отпускане на лекарствени продукти”. Наредбата е една от най-важните, отдавна е коригирана и одобрена от МЗ, но все още се бави публикуването и в „Държавен вестник”. Въпросната наредба заменя съществуващата до сега Наредба № 4, която вече няма законова сила. Поради тази причина, в момента се създава нормативен вакуум. Непубликуваният нормативен документ урежда удължения срок за изписване на медикаменти (до 90 дни) на пациенти с хронични заболявания, както и други правила, които оптимизират дейността на ОПЛ и осигуряват улеснен достъп на пациентите до медицинска дейност. 

В писмата до МЗ изразяваме притеснението си от факта, че една от най-важните наредби все още не е публикувана, а не са ни известни дори основанията за това. Напомняме, че липсата на новата „Наредба за условията и реда за предписване и отпускане на лекарствени продукти”, не позволява да се осигури достатъчно време за профилактични прегледи, грижа за пациенти с остри заболявания, да се спести ежемесечното чакане пред кабинетите на хората с хронични заболявания.

Припомняме, че в резултат на проведените експертни дискусии между МЗ, НЗОК и НСОПЛБ, бяха постигнати положителни промени в правилата за работа на общопрактикуващите лекари за тази година - бяха приети промени в няколко наредби, които вече са публикувани в „Държавен вестник” на Р България.


С писмото до МЗ настояваме за бърза намеса от страна на Ръководния състав, за  преодоляване на проблема, който явно затруднява реализацията на добрите идеи, до които достигнахме съвместно чрез професионален диалог. 

